FI Euroopan unionin virallinen lehti C 362/7

Kuulemismenettelystä vastaavan neuvonantajan loppukertomus (1)

Teräspuhalteet

(AT.39792)

2014/C 362/06

Komissio aloitti 16. tammikuuta 2013 asetuksen (EY) N:o 1/2003 (2) 11 artiklan 6 kohdan mukaisen menettelyn seuraavia yrityksiä kohtaan: Ervin (3), MTS (4), [eräs muu yritys] (5), Winoa (6) ja Würth (7).

Euroopan komissio antoi 13. helmikuuta 2014 asetuksen (EY) N:o 773/2004 (8) 10 a artiklan 2 kohdan mukaisten sovintoon tähtäävien keskustelujen ja sovintoehdotusten esittämisen jälkeen väitetiedoksiannon, joka oli osoitettu Ervinille, MTS:lle, Winoalle ja Würthille, jäljempänä ’sovintomenettelyn osapuolet’ (9). Siinä todettiin, että ne olivat osallistuneet Euroopan unionin toiminnasta tehdyn sopimuksen 101 artiklan ja ETA-sopimuksen 53 artiklan yhtenäiseen ja jatkuvaan rikkomiseen. Väitetiedoksiannossa väitettiin, että sovintomenettelyn osapuolet olivat kahden- ja monenvälisten yhteyksien avulla koordinoineet toimintaansa teräspuhalteiden hintojen suhteen Euroopan talousalueella siten, että ne olivat ottaneet käyttöön yhtenäisen laskentamallin yhteiselle romulisämaksulle ja energialisämaksun sekä rajoittaneet kilpailua yksittäisten asiakkaiden osalta.

Sovintomenettelyn osapuolten väitetiedoksiantoon antamat vastaukset vahvistivat, että niille osoitettu väitetiedoksianto vastasi niiden tekemien sovintoehdotusten sisältöä.

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä, ja olen tullut myönteiseen päätelmään.

Edellä esitetyn perusteella ja ottaen huomioon, että sovintomenettelyn osapuolet eivät ole esittäneet minulle pyyntöjä tai valituksia (10), katson, että niiden menettelylliset oikeudet ovat toteutuneet tässä asiassa.

Bryssel, 31 päivänä maaliskuuta 2014. Wouter WILS

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16 päivänä joulukuuta 2002 annettu neuvoston asetus (EY) N:o 1/2003 (EYVL L 1, 4.1.2003, s. 1).

(3) Ervin Industries Inc. ja Ervin Amasteel.

(4) Metalltechnik Schmidt GmbH & Co. KG.

(5) […].

(6) WHA Holding SAS ja Winoa SA.

(7) Eisenwerk Würth GmbH.

(8) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(9) [Eräs muu yritys] ei esittänyt komissiolle asetuksen (EY) N:o 773/2004 10 a artiklan 2 kohdan mukaista sovintomenettelyä koskevaa pyyntöä. Asetuksen (EY) N:o 1/2003 7 artiklan mukainen hallinnollinen menettely [erästä muuta yritystä] kohtaan on vireillä.

(10) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa vaiheessa sovintomenettelyn aikana varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 18 kohta (EUVL C 167, 2.7.2008, s. 1).